Kutinirpako nacionalinis parkas
Kutinirpako nacionalinis parkas (angl. Quttinirpaaq National Park; pranc. Parc national Quttinirpaaq) – Kanadoje, Nunavute, esantis nacionalinis parkas. Įsteigtas 1988 m. Šiauriausia Kanados vieta. Vietovėje per daugelį amžių būta eskimų ir inuitų protėvių. Dabar negyvenama. Išlikusios Arkties tyrėjo Roberto Pirio pašiūrės. Saugomas Elmyro salai būdingas arktinės dykumos kraštovaizdis. Į parko teritoriją įeina aukščiausias Nunavuto kalnas – Barbeau viršukalnė (2 616 m). Kalnus dengia ledo kepurės, gausu ledynų. Parke sutinkami karibu, avijaučiai, poliarinės lapės, arktiniai kiškiai, baltosios meškos, ruoniai, vėpliai, narvalai, medžiokliniai sakalai.